Paiver da chamutsch da la Val Müstair

(gad)

Tenor differents guids culinarics è el in dals 10 megliers cuschinunzs da la Svizra. Roland Jöhri cuschina per buccas finas en ses Talvo a Champfèr ed ha publitgà differents cudeschs da cuschinar. Tranter auter era in cun recepts per charn selvaschina. Ses recepts èn raffinads e tuttina applitgabels er per il mintgadi e per cuschinunzas e cuschinunzs in pau pli quotidians che l'autur. PUNTS publitgescha qua il recept per in paiver da chamutsch che po vegnir duvrà era sco recept da basa per auters paivers da charn selvaschina.

Ingredienzas:
800 g spada da chamutsch senza ossa
150 g verdura per brassar (carottas, tschagulas, sellerin, agl)
3 fegls d'arbaja
8 ginaivers
15 grauns da paiver
1 dl aschieu da vin
5 dl vin cotschen
1 romin rosmarin 
3 tschaduns farina
sal e paiver
2 tschaduns ieli da spagnolettas
2 tschaduns concentrat da tomata
1 dl vin-Vuclina
2 dl marinada da charn
3 dl broda da selvaschina u da vadè
3 tschaduns sang da portg (facultativ)
0,5 dl groma sbattida

Lavur preparativa: Tagliar la spada da chamutsch en tochets da var 30 g. Metter tut la verdura e tut las spezarias ensemen cun la charn e la marinada (aschieu da vin e vin cotschen). Marinar la charn ubain 7 fin 10 dis en la frestgera u 3 dis a temperatura da stanza.

Preparaziun: Prender la charn e la verdura or da la marinada e laschar sguttar bain. Eventualmain sientar cun palpiri da cuschina. Farinar la charn, cundir cun sal e paiver e dar ina brassada en l'ieli da spagnolettas. Agiunscher il concentrat da tomata e brassar enfin che quel perda la colur cotschna. Agiuntar la verdura e pergialar. Stizzar cul vin-Vuclina e far vegnir dir (coier) sin 1/4 da la quantitad. Stgaudar la marinada da charn ed agiunscher ensemen cun la broda da selvaschina u da vadè a la charn. Laschar coier tut circa 11/2 h. Prender or la charn loma e metter a chaud. Passar la sosa ed eventualmain la far vegnir dira. Metter enavos la charn en la sosa. Per liar la sosa. agiunscher eventualmain il sang da portg ed a la fin la groma sbattida. Cundir tenor gust. 

Pinar: Garnir cun crustins da paun e tenor gust cun panzetta e schampignuns. Cun il paiver sa cunfan giabus cotschen e bizochels u era tagliarins.	

Tip spezial da la redacziun: Per amur dals vitamins servir in mez mail chavà or, cotg en vin cotschen ed emplenì cun giglidras. E lura, vin n’è betg qua mo per cuschinar!